**นโยบายและแนวทางดำเนินการประกันคุณภาพการศึกษาของสำนักประกันคุณภาพการศึกษา**

เพื่อให้การดำเนินงานการประกันคุณภาพการศึกษาของสำนักประกันคุณภาพการศึกษามหาวิทยาลัยราชภัฏกำแพงเพชร มีคุณภาพตามปรัชญาของหน่วยงาน และเพื่อส่งเสริม สนับสนุนการเตรียมความพร้อมของมหาวิทยาลัยเข้าสู่สมาคมอาเซียน จึงกำหนดนโยบายและแนวปฏิบัติ ในการประกันคุณภาพการศึกษา ดังนี้

1. กำหนดให้หน่วยงานมีการจัดทำปรัชญา วิสัยทัศน์ พันธกิจ โครงสร้างหน่วยงาน งานและหน้าที่ความรับผิดชอบ และมีแผนกลยุทธ์ แผนที่ยุทธศาสตร์ ที่แสดงถึงความสอดคล้องกับยุทธศาสตร์ของมหาวิทยาลัย

2. กำหนดให้หน่วยงานมีแผนปฏิบัติราชการระยะ 4 ปี

3. กำหนดให้หน่วยงานมีแผนปฏิบัติงานประจำปี มีการควบคุม ติดตาม ตรวจสอบการปฏิบัติงานตามแผน

4. กำหนดให้มีการทำวิจัยสถาบันเพื่อพัฒนางานหรือภารกิจที่เกิดจากการกำหนดโจทย์วิจัยร่วมกันระหว่างผู้เกี่ยวข้อง

5. กำหนดให้มีการพัฒนาหลักสูตรการฝึกอบรมระยะสั้น ระยะยาว ตามความต้องการ การพัฒนาตนเองของท้องถิ่น

6. เปิดโอกาสให้ประชาชนในท้องถิ่นเข้ามามีส่วนร่วมในภารกิจของหน่วยงาน เช่น ให้คำปรึกษาแนะนำ ฯลฯ

7. กำหนดให้หน่วยงานมีการดำเนินงานตามเกณฑ์คุณภาพการบริหารจัดการภาครัฐ

8. กำหนดให้การดำเนินงานของหน่วยงานให้เป็นไปตามหลักบริหารราชการที่ดีและใช้การจัดการความรู้

9. กำหนดให้บุคลากรในหน่วยงานยึดถือค่านิยมหลักของมหาวิทยาลัยราชภัฏกำแพงเพชร และยึดถือวัฒนธรรมหน่วยงาน เพื่อใช้เป็นหลักคิดร่วมกันและใช้เป็นแนวทางการปฏิบัติของหน่วยงานให้บุคลากรยึดถือในการทำงาน

10. ดำเนินการถ่ายทอดตัวชี้วัดจากองค์กรสู่หน่วยงาน และจากหน่วยงานสู่บุคคล โดยให้มีความเชื่อมโยงกับระบบการประเมินผลงานและการพิจารณาความดี ความชอบ

11. ดำเนินการให้มีการพัฒนาบุคลากร โดยเน้นคุณลักษณะคนทำงานรุ่นใหม่ เช่น สามารถสร้างวิสัยทัศน์ร่วม สามารถเรียนรู้ร่วมกันเป็นทีม มีการเรียนรู้อย่างต่อเนื่อง ยอมรับและปรับตัวกับการเปลี่ยนแปลง ไม่ยึดติดรูปแบบเดิม ใช้ประโยชน์จากเทคโนโลยีสมัยใหม่ ทำงานเชิงรุก กล้าคิด กล้าทำ มีทักษะการบริหารจัดการ มุ่งความสำเร็จของงาน มีจิตบริการ ทำงานบนพื้นฐานคุณธรรม จริยธรรม ฯลฯ

12. ส่งเสริมให้มีการสร้างการการปฏิบัติงานที่ดี (Good Practice) หรือนวัตกรรม (Innovation) เพื่อพัฒนาหน่วยงาน

13. กำหนดให้มีการบริหารความเสี่ยงด้านนโยบายกลยุทธ์ ด้านการปฏิบัติตามกฎหมาย กฎระเบียบ หลักเกณฑ์ ประกาศ ข้อบังคับ และแนวปฏิบัติต่าง ๆ ด้านการเงิน งบประมาณ ด้านการดำเนินงานและด้านความเสี่ยงจากสถานการณ์ภายนอก

14. กำหนดให้มีการประเมินการปฏิบัติงานของผู้บริหาร โดยคณะกรรมการที่มีความเป็นอิสระ และบุคลากรภายในหน่วยงาน

15. กำหนดให้มีรายงานผลการปฏิบัติราชการและเตรียมความพร้อมเพื่อรับการติดตามความก้าวหน้าการปฏิบัติราชการและติดตามประเมินผลการปฏิบัติราชการจากสำนักงาน ก.พ.ร สกอ. และสมศ. และนำผลการประเมินมาพัฒนาปรับปรุงการดำเนินงานอย่างต่อเนื่อง

**นโยบายและแนวทางการดำเนินการประกันคุณภาพการศึกษาของมหาวิทยาลัยที่สำนักประกันคุณภาพการศึกษารับผิดชอบ**

16. พัฒนาระบบและกลไกการประกันคุณภาพการศึกษา เพื่อเป็นเครื่องมือในการรักษาและพัฒนามาตรฐานการศึกษาของมหาวิทยาลัย โดยใช้ โดยเน้นให้ทุกหน่วยงานดำเนินงานประกันคุณภาพการศึกษาอย่างต่อเนื่อง สนับสนุนการเตรียมความพร้อมของมหาวิทยาลัยเข้าสู่สมาคมอาเซียน

17. กำหนดตัวชี้วัดสมรรถนะ (Key Performance Indicator) ที่ส่งผลต่อคุณภาพ ซึ่งอาจกำหนดเป็นมาตรฐาน / ปัจจัย / องค์ประกอบ หรืออื่น ๆ ซึ่งเป็นตัวชี้วัดสมรรถนะสำคัญที่มหาวิทยาลัยพัฒนาให้เกิดคุณภาพตามเอกลักษณ์ของมหาวิทยาลัยและตามเกณฑ์การประเมินของสำนักงานคณะกรรมการพัฒนาระบบราชการ (ก.พ.ร.) สำนักงานคณะกรรมการการอุดมศึกษา (สกอ.) สำนักงานรับรองมาตรฐานและการประเมินคุณภาพการศึกษา (องค์การมหาชน) (สมศ.)

18. กำหนดมีการจัดทำคู่มือการประกันคุณภาพ และเอกสารอื่น ๆ ที่เกี่ยวข้องกับการประกันคุณภาพ ทั้งระดับมหาวิทยาลัยและหน่วยงาน โดยกำหนดเกณฑ์ มาตรฐาน และวิธีดำเนินงานในการพัฒนาคุณภาพการศึกษา

19. กำหนดให้มีการรายงานการประเมินตนเองในระดับหน่วยงานและมหาวิทยาลัยเมื่อสิ้นปีการศึกษา โดยนำเสนอรายงานภายใน 31 กรกฎาคม ของทุกปี

20. กำหนดให้ มหาวิทยาลัย หน่วยงาน และโปรแกรมวิชา รับการติดตาม ตรวจสอบ ประเมินคุณภาพภายใน ปีการศึกษาละ 1 ครั้ง ทุกปี

21. ดำเนินการให้บุคลากรทุกระดับของมหาวิทยาลัย ตระหนักว่าการประกันคุณภาพเป็นงานประจำที่ต้องปฏิบัติอย่างต่อเนื่อง บรรลุวัตถุประสงค์เกิดผลงานที่เป็นรูปธรรม ตรวจสอบ และประเมินได้

22. กำหนดให้มหาวิทยาลัย และหน่วยงานจัดทำแผนพัฒนางานประกันคุณภาพการศึกษา จัดทำโครงการ กิจกรรม เพื่อพัฒนาคุณภาพการศึกษาตามตัวชี้วัดที่กำหนด

23. กำหนดให้ทุกคณะมีการให้ความรู้ด้านประกันคุณภาพแก่นักศึกษา พัฒนาการทำงานของนักศึกษาด้วยวงจรคุณภาพ P D C A ของเดมมิ่ง

24. กำหนดให้มีการเตรียมความพร้อมเพื่อรับการประเมินจากหน่วยงานต้นสังกัด และจากสำนักรับรองมาตรฐานและประเมินคุณภาพการศึกษา (องค์กรมหาชน)

25. กำหนดให้มีการจัดทำฐานข้อมูลด้านการประกันคุณภาพการศึกษา และใช้ระบบเทคโนโลยีสารสนเทศเพื่อการตรวจประเมินคุณภาพการศึกษา

26. กำหนดให้ทุกหน่วยงานมีการนำผลการประเมินจากคณะกรรมการตรวจประเมินไปปรับปรุง พัฒนาการดำเนินงานอย่างต่อเนื่อง

27. สนับสนุนส่งเสริมความร่วมมือ และสร้างเครือข่ายด้านการประกันคุณภาพกับหน่วยงานภายในและภายนอก

28. ดำเนินการให้มีการนำข้อมูล ข่าวสาร และผลการประเมินคุณภาพการศึกษาเผยแพร่ต่อสาธารณชน เพื่อให้สังคมภายนอกได้รับทราบถึงคุณภาพและมาตรฐานการบริหารจัดการตามปรัชญา วิสัยทัศน์ พันธกิจ และวัตถุประสงค์ของมหาวิทยาลัย